KOMISSION TIEDONANTO EUROOPAN PARLAMENTILLE JA NEUVOSTOLLE

Vuosia 2021–2027 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) 2020/2093 4 artiklan mukaisesti monivuotiseen rahoituskehykseen tehtävä tekninen mukautus vuodeksi 2023

1.Johdanto

Tässä tiedonannossa ilmoitetaan budjettivallan käyttäjälle vuosia 2021–2027 koskevan monivuotisen rahoituskehyksen vahvistamisesta annetun neuvoston asetuksen (EU, Euratom) 2020/2093, jäljempänä ’rahoituskehysasetus’, 4 artiklan mukaisesti rahoituskehykseen ennen vuoden 2023 talousarviomenettelyä tehdyn teknisen mukautuksen tulokset. Teknisessä mukautuksessa vahvistetaan erityisesti käypinä hintoina ilmaistut menojen enimmäismäärät, jotka perustuvat kiinteään 2 prosentin deflaatiokertoimeen rahoituskehysasetuksen 4 artiklan 2 kohdan mukaisesti.

Tiedonannossa esitetään uusimpien talousennusteiden pohjalta myös Euroopan unionin omien varojen järjestelmästä annetun, tämän tiedonannon antamishetkellä voimassa olevan neuvoston päätöksen mukaisesti vahvistettuun omien varojen enimmäismäärään nähden jäävän liikkumavaran laskenta.

Tässä tiedonannossa esitetään myös rahoituskehysasetuksen 11 artiklan 1 kohdan a ja c alakohdan mukaisesti käytettävissä olevat yhden ainoan liikkumavaravälineen määrät, rahoituskehysasetuksen 11 artiklan 1 kohdan b alakohdan mukainen maksumäärärahojen enimmäismäärän mukauttaminen sekä rahoituskehysasetuksen 5 artiklan mukaiset ohjelmakohtaiset mukautukset.

Rahoituskehysasetuksen 4 artiklan 1 kohdan mukaisesti komissio laatii rahoituskehyksen teknisen mukautuksen ja ilmoittaa tulokset budjettivallan käyttäjälle vuosittain ennen vuoden n + 1 talousarviomenettelyä.

Rahoituskehysasetuksen 4 artiklan 4 kohdan mukaisesti ja rajoittamatta saman asetuksen 6 ja 7 artiklan soveltamista rahoituskehykseen ei tehdä muita kyseessä olevaa vuotta koskevia teknisiä mukautuksia varainhoitovuoden aikana eikä sitä seuraavina vuosina jälkikäteen tehtävinä korjauksina.

2.Rahoituskehystaulukon mukauttamismenettely (liite – taulukot 1 ja 2)

Taulukossa 1 (liite) on esitetty rahoituskehysasetuksen mukainen EU:n monivuotinen rahoituskehys vuoden 2018 hintoina kyseisen asetuksen 2 artiklan 1 kohdan, 5 artiklan 2 kohdan ja 11 artiklan mukaisesti mukautettuna.

Taulukossa 2 (liite) on esitetty mukautettu EU:n monivuotinen rahoituskehys käypinä hintoina.

Prosentteina suhteessa unionin bruttokansantuloon (BKTL) ilmaistu rahoituskehys on tarkistettu tuoreimpien talousennusteiden perusteella. Näin ollen EU:n vuoden 2023 BKTL on 16 342 510 miljoonaa euroa käypinä hintoina.

2.1.Monivuotiseen rahoituskehykseen tehtävän vuotta 2023 koskevan teknisen mukautuksen tärkeimmät tulokset

Monivuotisessa rahoituskehyksessä vahvistettu maksusitoumusmäärärahojen yhteenlaskettu vuoden 2023 enimmäismäärä (182 667 miljoonaa euroa käypinä hintoina) on 1,12 prosenttia suhteessa BKTL:oon. Monivuotisen rahoituskehyksen mukainen maksumäärärahojen yhteenlaskettu enimmäismäärä on 168 575 miljoonaa euroa käypinä hintoina (1,03 % suhteessa BKTL:oon).

Euroopan unionin omien varojen järjestelmästä 14. joulukuuta 2020 annettu neuvoston päätös (EU, Euratom) 2020/2053 tuli voimaan 1. kesäkuuta 2021. Sitä sovelletaan takautuvasti 1. tammikuuta 2021 alkaen. Maksumäärärahojen osalta vahvistettu omien varojen enimmäismäärä on 2,00 prosenttia kaikkien jäsenvaltioiden yhteenlasketusta BKTL:sta. Tästä määrästä 0,60 prosenttiyksikköä on väliaikainen korotus, jonka ainoana tarkoituksena on kattaa kaikki Euroopan unionin elpymisvälineestä aiheutuvat vastuut.

Näin ollen monivuotisen rahoituskehyksen mukaisen maksumäärärahojen enimmäismäärän ja maksumäärärahojen osalta vahvistetun omien varojen enimmäismäärän välille jäisi vuonna 2023 kaikkiaan 158 275 miljoonan euron liikkumavara, joka on 0,97 prosenttia suhteessa BKTL:oon.

Seuraavassa taulukossa esitetään vuosien 2021–2027 osalta tiedot prosentteina suhteessa BKTL:oon ilmaistusta liikkumavarasta monivuotisen rahoituskehyksen mukaisen maksumäärärahojen enimmäismäärän ja maksumäärärahojen osalta vahvistetun omien varojen enimmäismäärän välillä.